Begrotingsrede 2016: ‘Staat gaan gordel intrek’Pravin Gordhan. Foto: GCIS Gordhan het gesê groeikoerse van minder as 1% val tekort aan dit wat nodig is om werk te skep en armoede en ongelykheid te verminder. Die tesourie verwag ekonomiese groei van net 0,9% vanjaar in vergelyking met die 1,3% in 2015. “Dit weerspieël die benarde internasionale toestande sowel as die impak van die droogte. Dit weerspieël ook beleidsonsekerheid, die effek van uitgerekte arbeidsgeskille op sakevertroue, die beperkings in elektrisiteitsvoorsiening en regulatoriese hindernisse vir beleggings.” Gordhan het gesê die begroting word gelei deur die Nasionale Ontwikkelingsplan (NOP). “Dit is ŉ begroting vir inklusiewe groei. Dit beklemtoon vennootskappe tussen rolspelers in ons ekonomie, dit prioritiseer onderwys en belegging in infrastruktuur, dit word ondersteun deur werkskepping en dit dra by tot die bou van ŉ bekwame ontwikkelingstaat.” Gordhan het teen die agtergrond van die trae groei, stygende skuld en hoër rentekoerse voorgestel dat die tempo van fiskale konsolidasie versnel word en die begrotingstekort teen 2018/19 met 2,4% verminder word. “Die bestedingsplafon sal oor die volgende drie jaar met R25 miljard gesny word, hoofsaaklik deur die personeelbesteding te beperk. Belastingverhogings ten bedrae van R18 miljard word vir 2016/17 voorgestel, en ŉ verdere verhoging van R15 miljard per jaar in 2017/18 en 2018/19.” Gordhan het aangekondig dat ŉ bykomende R16 miljard oor die volgende drie jaar aan hoër onderwys toegeken sal word en dat dit befonds sal word deur die herprioritisering van bestedingsplanne. ŉ Bykomende R11,5 miljard word oor die volgende drie jaar vir maatskaplike toelae beskikbaar gemaak. Volgens Gordhan is daar ook fondse beskikbaar gemaak om die impak van die droogte op die landbousektor hok te slaan. Gordhan het met betrekking tot groei en ontwikkeling gesê daar is verskeie uitdagings in Suid-Afrika. “Ons reageer op ŉ beroep van die sakesektor vir groter sekerheid ten opsigte van beleid wat beleggingsbesluite beïnvloed. Ons is besig met voorstelle van georganiseerde arbeid vir ŉ minimumloonbeleid en vir vordering rakende geleenthede vir jong mense. Ons reageer op aksies in gemeenskappe waar dienste ontbreek of swak bestuur word. Ons werk aan oplossings rakende studente se kommer oor universiteitsgeld en behuising.” Gordhan het gesê vanjaar se begroting is gefokus op fiskale konsolidasie. “Ons kan nie geld bestee wat ons nie het nie. Ons kan nie geld leen buite ons vermoë om dit terug te betaal nie. Totdat ons groei kan bespoedig en meer inkomste kan genereer, moet ons streng wees met onsself.” Gordhan het gesê die regering gaan sy gordel styf intrek deur onder meer beperkings te plaas op die vul van regeringsposte; ŉ nasionale beleid rakende die kostes van reis en verblyf sowel as konferensies; nuwe riglyne rakende die waarde van voertuigaankope vir politieke ampsdraers en verpligte gebruik van die nuwe e-tenderportaal om sodoende deursigtigheid ten opsigte van verkryging te handhaaf. Lees ook: Begrotingsrede 2016: Só word jou sak geraak